**REFERAT FRA ORDINÆR GENERALFORSAMLING**

**I**

**ANHOLT BORGERFORENING DEN 15. juni 2021**

**Generalforsamlingen blev afholdt efter dagsordenen i henhold til vedtægterne:**

 **1. Valg af dirigent og referent**

 **2. Bestyrelsens beretning**

 **3. Regnskabsaflæggelse**

**4. Kontingentfastsættelse**

 **5. Indkomne forslag**

 **6. Valg af bestyrelse, revisor samt suppleanter**

 **7. Eventuelt**

**Ad 1. Valg af dirigent og referent**

Bestyrelsen foreslog Gitte Thun Steffensen og Birgitte Dahl Jeppesen, som henholdsvis dirigent og referent, hvilket de 16 fremmødte godkendte. Der var desuden givet en skriftlig fuldmagt.

Dirigenten konstaterede generalforsamlingen for lovlig varslet den 2. maj, og hun gav herefter ordet til formanden for borgerforeningen Karen Konge.

**Ad 2. Bestyrelsens beretning**

Formanden Karen Konge indledte med at sige Velkommen og tak til alle fremmødte. Tak til alle der har hjulpet bestyrelsen i året særlig Jette Hansen og teamet med Signe, Kitte og Birgitte for det kæmpe arbejde med at lave Anholtposten.

Efter en lidt svær start, hvor foreningen mistede nogle bestyrelsesmedlemmer, kom vi i gang.

Vi fik besøg af region Midtjylland, de fik en gå tur fra havnen og til byen hvor løst og fast blev vendt. Vi fik fortalt vigtigheden i at øen har et sundhedsvæsen bestående af læge og sygeplejerske.

Det lykkedes at få holdt et borgermøde. Hvor det helt store emne var/er bosætning, hvor finder vi en bolig eller arbejde.

Vi arbejder sammen med B 45 og kommunen, for at der kan blive opført 2 større boligenheder på plus 100 kvm. Kommunen har i år afsat penge til at lave forundersøgelsen på dette område.

I forbindelse med den grønne boligaftale i maj i 2020 blev man blandt forligspartierne nemlig enige om at afsætte en pulje på 30 mio. kr. i perioden 2021-2026 til nye almene boliger på småøerne.

Tilskudsandelen udgør godt 400.000 kroner pr. bolig og man mulighed for at søge ind i ordningen. Derudover bliver det muligt for kommunerne at overskride maksimumsbeløbet for opførelse af almene boliger på småøerne, hvis det lokalt vurderes hensigtsmæssigt. Udfordringen er desværre, at man ikke både kan modtage tilskud og hæve maksimumbeløbet ved byggeri af almene boliger på småøerne.

Derudover blev man enige om at afsætte en pulje på seks millioner kroner til, over en syvårig periode, at give huslejenedsættelse med ansøgningsfrist 31. januar 2021

I samarbejde med kommunen søgte vi i januar indenrigsministeriet om penge til reduktion af huslejen i øens almennyttige boliger. Resultatet blev en nedsættelse på ca. 550 pr. måned pr. hus.

Anholt Borgerforening har også afsat et beløb til at undersøge de muligheder der er for at vi selv opretter en fond til at opkøbe huse, så vi kan bevare boligmassen på øen. Dette arbejde er kompliceret og der foreligger et stort arbejde før det er afklaret.

Der er blevet afholdt teams/skype møde med kommunen: Nogle af emnerne var

* Orientering fra Anholt havn, hvor borgerforeningen i samarbejde med havnen vil ansøge om midler til et handicap toilet.

Herunder også bevægelsesfrihed for gangbesværede til vandet

* Den nye turist betjening efter at Novo-sol har overtaget sommerhusudlejningen og færgekontoret passer nu turistdelen. understøttet af kommunen.
* Hjemmesiden anholt.dk er overdraget til AB og skal finde sig et nyt liv efter ønske fra borgerne. Et af emnerne til vores næste borgermøde.
* Spise og samværs klubben arbejder vi på, kommer på budget i Norddjurs kommune, men det er ikke lykkes endnu,

Efter dette møde var der høring om den nye lokalplan på Anholt havn, som nu er vedtaget af kommunen.

Orientering om udvidelse af fribefordringsordning ved lejrskolerejser med DSB (optag af to nye færgeruter i en forsøgsordning førte til gratis rejser med Anholt færgen). Vi har ikke haft besøg af mange, da Covid 19 har drillet over året.

Tak til Anders og Signe for at de påtog sig at vaccinere folk her på øen. Alle blev sparet for mange og lange ture til fastlandet.

Anholt borgerforening har haft møder med Air taxi og fået dem til at beflyve Anholt hele året. I de kolde måneder dog kun 1 gang om måneden. Dette har øget mobiliteten til og fra øen

Færgen blev i januar igen underlagt stramme Covid 19 restriktioner. Inden blev prisen for ø-biler sat ned. Mange har været ramt af, at færgen til helligdagene i foråret var flaskehals for mobiliteten, både for fastboende, familie og turister. Forskellige tiltag blev sat i værk for at øge passagerantallet, med mere eller mindre succes.

Efter at sommerpakken, med gratis færger sidste år, næsten tog pusten fra os alle, da vores infrastruktur ikke var beredt på alle de gæster, der kom i august og september var vi spændte på, hvordan sommerpakken vil se ud i år. (På nuværende tidspunkt ser det ud til at gratis færger bliver fra medio august og hele september)

Flere af os har været til skype møde med Ø-sammenslutningen. Blandt andet om vigtigheden af nye planer for højvandsbeskyttelse. Miljøminister Lea Wermelin vil udarbejde en ny klimaplan og Sammenslutningen af danske små øer bad om vores indspark til planen, der skulle videregives til ministeren.

Der er ny affaldsbekendtgørelse, som vi dog ikke har hørt om endnu, men vi tager den med til næste kontaktudvalgsmøde med kommunen. Vi har hørt Norddjurs kommune har søgt udsættelse.

Postbefordringen til øerne er sikret et år frem. Derefter er post-verdenen ukendt.

Med "Den bæredygtige landsby" sætter regionen i fællesskab med kommunerne, de enkelte lokalområder og en række andre aktører gang i udviklingsaktiviteter, der inspirerer til nye og bæredygtige løsninger. Det skal blandt andet gøre det endnu mere attraktivt at bosætte sig på landet. Konkret sætter Region Midtjylland i 2021 gang i 3-6 nye lokale bæredygtighedsprojekter. Hver især har de deres unikke liv, men kan spille sammen og lade sig inspirere af hinanden. Dette har vi, sammen med kommunen, ansøgt om at blive en del af. På sigt håber vi at ansøgningen kan være med til at skabe grundlag for en ø konsulent.

Alt i alt et år med den læring at, når nogen ringer og siger; ”nu må i gøre”, skal vi alle huske på, at AB er ambassadør for øen og må lave lobbyisme efter bedste evner, men vi bestemmer ikke noget… Kunsten er at alle føler at Anholt er deres ø.

Tak for den udviste tillid til os i det forgangne år. Hvor vi glæder os til at det sociale liv kommer tilbage i normal gænge igen.

Herefter godkendtes beretningen.

Jens Rosendahl spørger til størrelsen på det beløb, der er afsat til at undersøge muligheden for at lave en lokal boligfond og Karen oplyser at det er 10.000 kr.

Liselotte Sørensen fortæller, at Reno Djurs arbejder med en ny affaldsplan, som skal indføres i Norddjurs kommune inden 2022 for at leve op til regerings krav om øget affaldssortering. Der vil blive lavet en ø-model, som tager højde for at der ikke er så mange husstande på små øer som Anholt. I stedet for husstandsopsamling vil der blive placeret flere containere til indsamling af andet end glas og dåser.

**Ad 3. Regnskabsaflæggelse**

Regnskabet for 2020 er blevet sendt til samtlige medlemmer den 2. maj sammen med indkaldelse til generalforsamlingen. Regnskabsfører Jette Hansen fremlagde hovedtallene. Et lille fald i indtægter skyldes at der ikke har været bankospil og andre arrangementer pga. Corona. Herefter blev regnskabet godkendt.

**Ad 4. Kontingentfastsættelse**

Bestyrelsen foreslog uændret kontingent på 200 kr. for enlige og 350 kr. for par. Første års medlemskab for nytilflyttede er stadig gratis. Dette blev godkendt uden bemærkninger.

**Ad 5. Indkomne forslag**

Der var stillet to forslag til vedtægtsændringer. Dels et fra Mia Nordby om at flytte generalforsamlingen hvert år til første søndag i marts, så det aldrig karambolerer med fastelavnsfesten på øen. Dels et forslag fra Vibeke Klixbüll om at vedtage formelle regler for, hvordan en evt. regnskabsførerfunktion skal udføres, hvis ingen i bestyrelsen kan påtage sig kassererfunktionen. Begge forslag udsættes til en ekstraordinær generalforsamling i november da valg om vedtægtsændringer kræver flertal og mindst ¼ medlemmers fremmøde. Med et fremmøde på aftenens generalforsamling på 17 medlemmer er denne forudsætning ikke til stede.

Begge forslag vil kunne læses på hjemmesiden og vil desuden blive udsendt med indkaldelsen til den ekstraordinære generalforsamling.

Vibeke Klixbüll ville dog gerne spørge bestyrelsen hvordan man havde løst problematikken omkring kassererfunktionen og Jette Hansen forklarede at Karen Konge, Anja Rohde og hun havde tegningsretten i banken, efter aftale med banken. Bestyrelsen forklarede endvidere, at man ikke havde forholdt sig meget dybt til problematikken, fordi man havde håbet, at der ville blive valgt et bestyrelsesmedlem til næste valg, som havde mod på at tage kassererfunktionen.

**Ad 6. Valg af bestyrelse, revisor samt suppleanter**

På valg til bestyrelsen var Laurits Møbjerg, Anja Rohde og Ulf Brøste. De to sidstnævnte var villige til genvalg og blev valgt. Herudover Jakob Gede valgt ind i bestyrelsen.

Rebekka Zimmer blev valgt som 1. suppleant. Der var ikke flere som ønskede at opstille som suppleant, så valget af 2. suppleant udsættes til den ekstraordinære generalforsamling.

Torben Zimmer blev valgt som revisor.

Bestyrelsen består herefter af:

Karen Konge, Jakob Kjærgaard, Frank Svensson, Ulf Brøste, Birgitte Dahl Jeppesen, Jakob Gede og Anja Rohde.

**Ad 7. Eventuelt**

Jens Rosendahl opfordrede bestyrelsen til at leve op til de valgløfter de gav sidste år om mere åbenhed i bestyrelsens arbejde. Helt konkret ønsker han at det skal være muligt at finde al den korrespondance bestyrelsen har haft med Norddjurs kommune eller andre samarbejdspartnere, når en verserende sag er afsluttet.

Vibeke Klixbüll opfordrede bestyrelsen til at lægge referater op på hjemmesiden, så hurtigt som muligt.

Rebekka Zimmer udtrykte utilfredshed med antallet og udseendet af skraldespandene på Anholt og hun henviste til Løkken strand, hvor man har lavet flotte indbydende skraldespande på strandene. Bestyrelsen vil tage punktet op på kontaktudvalgsmødet med Norddjurs kommune i september.

Herefter erklærede dirigenten generalforsamlingen for slut.

Anholt, den

Birgitte Dahl Jeppesen Gitte Thun Steffensen

Referent Dirigent